

LĒMUMS

Ādažos, Ādažu novadā

2025. gada 27. martā **Nr.** **104**

**Par zemes vienību Austrumu ielā 20, Kadagā, lietošanas mērķu noteikšanu privatizācijai**

Ādažu novada pašvaldības dome izskatīja SIA “Publisko aktīvu pārvaldītājs Prossessor” 20.02.2025. vēstuli Nr. 1.17/497 “Par privatizācijas lietošanas mērķiem zemesgabalam “Jaunieļi” Austrumu ielā 20, Kadagā, Ādažu pagastā, Ādažu novadā” (pašvaldības reģ. Nr. ĀNP/1-11-1/25/1234), kurā lūgts sagatavot un atsūtīt izziņas par zemes vienību privatizācijas lietošanas mērķiem atbilstoši Ministru kabineta 2009. gada 18. augusta noteikumu Nr. 946 “Noteikumi par apbūvēta zemesgabala vērtības noteikšanu privatizācijas vajadzībām” prasībām un Ministru kabineta 2006. gada 20. jūnija noteikumos Nr. 496 “Nekustamā īpašuma lietošanas mērķu klasifikācija un nekustamā īpašuma lietošanas mērķu noteikšanas un maiņas kārtība” noteiktajai nekustamā īpašuma lietošanas mērķu klasifikācijai.

Izvērtējot pašvaldības rīcībā esošo informāciju un ar lietu saistītos apstākļus, tika konstatēts:

1. Nekustamais īpašums “Jaunieļi”, Kadagā, Ādažu pagastā, Ādažu novadā, kadastra Nr. 80440050055, sastāv no zemes vienības 4,1795 ha platībā ar kadastra apzīmējumu 80440050055 un adresi Austrumu iela 20, Kadaga, Ādažu pag., Ādažu nov., un zemes vienības 0,0299 ha platībā ar kadastra apzīmējumu 80440050126 bez adreses (turpmāk - Īpašums).
2. Īpašuma tiesība uz Īpašumu Ādažu pagasta zemesgrāmatas nodalījumā Nr. 100000054560 nostiprināta valsts īpašumu privatizāciju veicošajai institūcijai.
3. Saskaņā ar Ministru kabineta 2019. gada 26. novembra noteikumiem Nr. 557 “Noteikumi par valsts īpašumu privatizāciju veicošās institūcijas pārvaldes uzdevuma deleģēšanu” SIA “Publisko aktīvu pārvaldītājs Prossessor” veic valsts īpašumu privatizāciju veicošās institūcijas pienākumus.
4. Īpašuma apbūvētās zemes vienības, atbilstoši Ādažu novada domes 2018. gada 27. marta saistošo noteikumu Nr.7/2018 „Ādažu novada teritorijas plānojuma grafiskā daļa un teritorijas izmantošanas un apbūves noteikumi” funkcionālā zonējuma kartē noteiktajam, atrodas Jauktas centra apbūves teritorijā (JC1), kur saskaņā ar apbūves noteikumiem rūpnieciskās ražošanas uzņēmumu apbūve nav atļauta.
5. Ministru kabineta 2009. gada 18. augusta noteikumu Nr. 946 “Noteikumi par apbūvēta zemesgabala vērtības noteikšanu privatizācijas vajadzībām” (turpmāk – Noteikumi Nr. 946) 2. punktā noteikts, ka privatizācijas lietošanas mērķi pēc privatizāciju veicošās institūcijas pieprasījuma nosaka pašvaldība, kuras teritorijā atrodas attiecīgais zemesgabals, pamatojoties uz vietējās pašvaldības teritorijas plānojumā norādīto atļauto zemes izmantošanu.
6. Noteikumu Nr. 946 6.2. apakšpunkts nosaka, ka, ja pašvaldībā ir stājies spēkā vietējās pašvaldības teritorijas plānojums, kas izstrādāts saskaņā ar Teritorijas plānošanas likumu, un zemesgabala kadastrā reģistrētais lietošanas mērķis nesakrīt ar teritorijas plānojumā norādīto atļauto izmantošanu, – par zemesgabala privatizācijas lietošanas mērķi nosaka teritorijas plānojumā norādīto atļauto izmantošanu.
7. Nekustamā īpašuma valsts kadastra informācijas sistēmā (turpmāk – Kadastra reģistrs) Īpašuma zemes vienībām reģistrēts nekustamā īpašuma lietošanas mērķis: “Rūpnieciskās ražošanas uzņēmumu apbūve”, lietošanas mērķa kods 1001.
8. Īpašuma zemes vienībām Kadastra reģistrā noteiktais lietošanas mērķis neatbilst teritorijas plānojumā norādītajai atļautajai izmantošanai.
9. Īpašuma zemes vienībām privatizācijas lietošanas mērķi nosakāmi saskaņā ar Ministru kabineta 2006. gada 20. jūnija noteikumu Nr. 496 “Nekustamā īpašuma lietošanas mērķu klasifikācija un nekustamā īpašuma lietošanas mērķu noteikšanas un maiņas kārtība” 1. pielikumu, atbilstoši pašvaldības teritorijas plānojumā norādītajai atļautajai izmantošanai.
10. Noteikumu Nr. 946 10. punktā noteikts, ka, ja par zemesgabala privatizācijas lietošanas mērķi nenosaka kadastrā reģistrēto lietošanas mērķi, pašvaldība mēneša laikā zemesgabalam nosaka privatizācijas lietošanas mērķi, sagatavo attiecīgu izziņu un nosūta to privatizāciju veicošajai institūcijai.

Pamatojoties uz Ministru kabineta 2009. gada 18. augusta noteikumu Nr. 946 “Noteikumi par apbūvēta zemesgabala vērtības noteikšanu privatizācijas vajadzībām” 2. punktu un 6.2. apakšpunktu, Ministru kabineta 2006. gada 20. jūnija noteikumu Nr. 496 “Nekustamā īpašuma lietošanas mērķu klasifikācija un nekustamā īpašuma lietošanas mērķu noteikšanas un maiņas kārtība” 1. pielikumu, Ādažu novada domes 2018. gada 27. marta saistošo noteikumu Nr. 7/2018 „Ādažu novada teritorijas plānojuma grafiskā daļa un teritorijas izmantošanas un apbūves noteikumi” funkcionālā zonējuma kartē noteikto, un saskaņā ar domes Attīstības komitejas 12.03.2025. atzinumu, Ādažu novada pašvaldības dome

**NOLEMJ:**

1. Noteikt nekustamā īpašuma “Jaunieļi”, Kadagā, Ādažu pagastā, Ādažu novadā, zemes vienībām šādus lietošanas mērķus privatizācijai:
   1. zemes vienībai 4,1795 ha platībā ar kadastra apzīmējumu 80440050055 un adresi Austrumu iela 20, Kadaga, Ādažu pag., Ādažu nov.:
      1. lietošanas mērķi privatizācijai – “Komercdarbības objektu apbūve” (kods 0801) 2,6057 ha platībā,
      2. lietošanas mērķi privatizācijai – “Pārējo sabiedriskās nozīmes objektu apbūve” (kods 0908) 1,5738 ha platībā;
   2. zemes vienībai 0,0299 ha platībā ar kadastra apzīmējumu 80440050126 bez adreses - “Komercdarbības objektu apbūve” (kods 0801) visā tās platībā.

2. Pašvaldības Centrālās pārvaldes Teritorijas plānošanas nodaļai sagatavot normatīvajos aktos noteiktās izziņas par 1. punktā noteiktajām zemes vienībām nosūtīšanai SIA “Publisko aktīvu pārvaldītājs Prossessor” uz e-adresi.

1. Lēmumu var pārsūdzēt Administratīvajā rajona tiesā, Baldones ielā 1A, Rīgā, viena mēneša laikā no tā spēkā stāšanās dienas (paziņošanas dienas adresātam).
2. Lēmuma izpildes kontroli veic pašvaldības izpilddirektora vietniece.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU